arbejdskurve
Arbejdskurve, trækdiagram, sammenhæng mellem forlængelse (tøjning) og kraft (spænding) til at forlænge et materiale. Benyttes eksperimentelt til at bestemme karakteristiske materialestørrelser som fx elasticitetsmodul, brudforlængelse og brudstyrke. Arbejdskurven bestemmes ved forsøg i laboratorier som træk- eller trykprøvning.
Kurven repræsenteres dels af et elastisk område, hvor materialet antager sin oprindelige form ved aflastning, og dels af et plastisk og dermed kritisk område med blivende deformation. Arbejdskurven kan bidrage til udvælgelse af de bedste materialer i en given konstruktionsopgave.